Der hænger i forvejen tre trøjer under loftet på Frederikshavn White Hawks' hjemmebane i Iscenter Nord, og 30. december bliver tre til fem, når yderligere to klubikoner bliver hædret. White Hawks pensionerer de mangeårige førsteholdsspillere Christian Schioldan og Mads Bech Christensens trøjenumre. Den nordjyske ishockeyklub breakede før tirsdagens kamp mod Hvidovre Fighters nyheden om, at ingen spillere i fremtiden vil komme til at bære klubbens trøje med nummer 4 eller nummer 11 på ryggen. De kommer nemlig op at hænge til minde om to af klubbens bedste spillere nogensinde. Christian Schioldan og Mads Bech Christensen er efter Mike Grey de to spillere, der har spillet flest kampe i White Hawks-trøjen. Den nu 39-årige Schioldan, som stoppede sin White Hawks-karriere i 2014, nåede 754 kampe for klubben, mens 33-årige Mads Bech Christensen spillede 693 kampe for høgene. Mads Bech Christensen lagde skøjterne på hylden i sommeren 2016, og han var kaptajn for White Hawks i tre af sine sidste fire sæsoner. De to dygtige backer, som spillede sammen på førsteholdet siden årtusindskiftet, nåede begge at vinde mange medaljer med White Hawks. Christian Schioldan var med til at vinde klubbens seneste mesterskab i år 2000, og han vandt også to pokaltitler, tre sølvmedaljer og to bronzemedaljer, mens Mads Bech Christensen måtte "nøjes" med en pokaltitel samt tre sølvmedaljer og fire bronzemedaljer i den bedste danske række. Schioldan og Bech får deres trøjer pensioneret 30. december ved en ceremoni før Frederikshavns kamp mod Gentofte. I forvejen har klubben hængt trøjerne med nummer 20, nummer 22 og nummer 23 op. De tilhørte henholdsvis Benny Pedersen, Craig Chapman og Mike Grey.

Opsummering:
Frederikshavn White Hawks hylder to af klubbens mest betydningsfulde spillere nogensinde ved at trække deres trøjer tilbage.